Potrebno je stvoriti jedinstven ekonomski prostor u BiH. 10/7/02 - 2002-07-10
Predstavnici Svjetske banke upozorili zvaničnike Republike Srpske na sporu implementaciju reformi te slabe ekonomske rezultate u ovom
U posljednje dvije godine zabilježen je značajan napredak u Republici Srpskoj i Bosni i Hercegovini, posebno u okviru bankarskog sektora i poslovnog okruženja, ali ekonomski rezultati još uvijek nisu dostigli nivo koji je očekivala Svjetska baka. Izjavio je ovo danas u Banjaluci, nakon razgovora sa najvišim zvaničnicima Republike Srpske, potpredsjednik Svjetske banke za Evropu i Centralnu Aziju Johanes Lin. On je precizirao da je neophodno stvoriti jedinstven ekonomski prostor u Bosni i Hercegovini, u koji će aktivno biti uključena i Republika Srpska, kako bi se stvorile pretpostavke za ekonomsko integrisanje u region. Lin je upozorio na potrebu racionalizacije budžetskih sredstava te podsjetio da Bosna i Hercegovina ne može finansirati postojeći broj vladinih službenika na državnom i entitetskom nivou. On se takođe založio za harmonizaciju poreza i uslova poslovanja u oba entiteta kao i jedinstven sistem nadzora nad bankama, odnosno, osiguranja depozita. Po njegovom mišljenju neophodno je smanjiti i beneficije za borce te izvršiti racionalizaciju troškova za obrazovanje. Johanes Lin je istakao i potrebu reforme penzionog sistema u Republici Srpskoj. Privatno investiranje i privatna štednja mogu dati neku sigurnost ljudima i to bi moglo biti jedno od rješenja penzionog sistema u Republici Srpskoj, istakao je Lin, naglašavajući da su penzije u ovom entitetu sada manje nego prije dvije godine zato što su obećanja ranije vlade bila veća ali i nerealna. Potpredsjednik Svjetske banke je istakao potrebu bržeg ekonomskog razvoja što bi dugoročno riješilo ne samo ovaj problem, naglasivši da je iz perspektive ove finansijske institucije konvertibilna marka veoma stabilna valuta u regionu. Konvertibilna marka je veoma snažna valuta za Bosnu i Hercegovinu i njeno uvođenje je bilo veoma značajno, a prihvatanje ove valute u susjednim zemljma će zavisti isključio od bilateralnih sporazuma sa tim državama, naglasio je Lin. On je istakao i potrebu bolje saradnje zemalja regiona u pogledu borbe protiv korupcije i pranja novca te pozvao vlasti u Bosni i Hercegovini na donošenje zakona iz ove oblasti ili njihovu konkretniju primjenu u praksi što će biti i jedan od preduslova za dalju podršku Svjetske banke. Za Glas Amerike, iz Banjaluke, Dragan Stegić.